
№ 7406
София, 20.05.2019
В ИМЕТО НА НАРОДА
Върховният административен съд на Република България - Шесто отделение, в съдебно заседание на двадесет и втори април две хиляди и деветнадесета година в състав:
	ПРЕДСЕДАТЕЛ:
	РУМЯНА ПАПАЗОВА

	ЧЛЕНОВЕ:
	НИКОЛАЙ ГУНЧЕВ
ДЕСИСЛАВА СТОЕВА

	при секретар 
	М.С. 
	и с участието

	на прокурора 
	Никола Невенчин
	изслуша докладваното

	от председателя
	РУМЯНА ПАПАЗОВА

	по адм. дело № 1663/2019. 


Производството е по реда на чл.208 и следв. от Административнопроцесуалния кодекс (АПК) във вр. с чл.27, ал.5 от Закона за предотвратяване и установяване на конфликт на интереси (ЗПУКИ - отм.).
Образувано е по касационна жалба на Р. Гьорева от [населено място] против решение №67 от 04.01.2019г., постановено по адм. д. №9021 по описа за 2018г. на Административен съд София - град, с което е отхвърлена жалбата й против решение № РС-002-17-047/25.07.2018г. на Комисията за противодействие на корупцията и за отнемане на незаконно придобитото имущество.
Изложените съображения за необоснованост, нарушения на съдопроизводственото правило на чл.168, ал.1 от АПК, неправилно прилагане на разпоредбите на ЗПУКИ в нарушение на чл.34, ал.2 от ЗАНН, са относими към касационните основания за отмяна по чл.209, т.3 от АПК.
Ответникът Комисията за противодействие на корупцията и за отнемане на незаконно придобитото имущество е оспорил касационната жалба в писмен отговор. 
Представителят на Върховната административна прокуратура е дал заключение за неоснователност на касационното оспорване.
Върховният административен съд, шесто отделение, намира касационната жалба за процесуално допустима като подадена в срока по чл.211, ал.1 от АПК от надлежна страна с правен интерес по смисъла на чл.210, ал.1 от АПК.
Разгледана по същество, касационната жалба е неоснователна по следните съображения:
Предмет на съдебен контрол в производството пред Административен съд София – град е решение № РС-002-17-047 от 25.07.2018г., с което Комисията за противодействие на корупцията и за отнемане на незаконно придобитото имущество (КПКОНПИ) е установила: 
- конфликт на интереси по отношение на Р. Гьорева от [населено място] за това, че в качеството й на лице, заемащо публична длъжност по смисъла на чл.3, т.9 от ЗПУКИ (отм.), е упражнила правомощия по служба, като е участвала в гласуването на проекта за решение относно организирането и провеждането на търг с явно наддаване за отдаване под наем на помещения, част от имот публична общинска собственост, намиращи се в ***, част от I и II етаж в сградата на Детска градина „***“, в Постоянната комисия по „ОСКПСК“ и в Постоянната комисия по „ОНКВ“ при Общински съвет П. на 17.01.2017г., както и е подписала становището от 17.01.2017г. на Постоянната комисия по „ОНКВ“ при Общински съвет П., в частен интерес на свързано с нея лице по смисъла на §1, т.1 от ДР на ЗПУКИ (отм.) – „Частна детска градина „***“ ООД, в нарушение на чл.8, изречение първо, предложение първо от ЗПУКИ (отм.);
- неподаване на декларация по чл.12, т.4 от ЗПУКИ (отм.) по отношение на Р. Гьорева като лице, заемащо публична длъжност по чл.3, т.9 от ЗПУКИ (отм.), в нарушение на чл.16, ал.1 от ЗПУКИ (отм.) във връзка с гласуването на проекта за решение относно организирането и провеждането на търг с явно наддаване за отдаване под наем на помещения, част от имот публична общинска собственост, намиращи се в ***, част от I и II етаж в сградата на Детска градина „***“ в Постоянната комисия по „ОСКПСК“ при Общински съвет П. на заседание от 17.01.2017г., в Постоянната комисия по „ОНКВ“ на Общински съвет Перник на заседание от 17.01.2017г. и при подписването на становището от 17.01.2017г. на Постоянната комисия по „ОНКВ“ при Общински съвет П.;
- конфликт на интереси по отношение на Р. Гьорева - общински съветник в Общински съвет П. – за това, че в качеството на лице, заемащо публична длъжност, по смисъла на чл.3, т.9 от ЗПУКИ (отм.), е упражнила правомощия по служба, като е участвала в гласуването на Решение №425 от 19.01.2017г. на Общински съвет П., в частен интерес на свързано с нея лице по смисъла на §1, т.1 от ДР на ЗПУКИ (отм.) „Частна детска градина „***“ ООД, в нарушение на чл.7, ал.1 от ЗПУКИ (отм.);
- неподаване на декларация по чл.12, т.4 от ЗПУКИ (отм.) по отношение на Р. Гьорева като лице, заемащо публична длъжност по чл.3, т.9 от ЗПУКИ (отм.), в нарушение на чл.16, ал.1 от ЗПУКИ (отм.) във връзка с гласуването на Решение No425 от 19.01.2017г. на Общински съвет П. 
С постановеното решение Административен съд София – град е отхвърлил жалбата като неоснователна, след като е приел за установени трите кумулативни предпоставки от фактическия състав на конфликт на интереси по смисъла на чл.2, ал.1 от ЗПУКИ: 1) лице, което заема публична длъжност по чл.3 от ЗПУКИ; 2) частен интерес на това лице; 3) възможност този частен интерес да повлияе на безпристрастното и обективно изпълнение на правомощията на лицето, заемащо публичната длъжност. Изводите на съда произтичат от подробния анализ на събраните по делото доказателства, при който е установено, че жалбоподателката е общински съветник в Общински съвет – П. за мандат 2015г. – 2019г., член на Постоянната комисия "Общинска собственост, концесии, приватизация и следприватизационен контрол" и председател на Постоянната комисия "Образование, наука, култура и вероизповедания". На 04.01.2017г. е вписана като съдружник и управител на „Частна детска градина "***" ООД, а на 05.05.2017г. - като управител и едноличен собственик на капитала на същата частна детска градина. Декларирала е обстоятелствата по реда на чл.12, т.4 от ЗПУКИ на 10.05.2017г., след като на 10.01.2017г. като управител на „ЧДГ „***“ ООД е подала заявление за отдаване под наем на част от имот, публична общинска собственост, предоставен за управление на Детска градина "***", за срок от 2 години. На 17.01.2017г. е участвала в Постоянната комисия „ОСКПСК“ и Постоянната комисия „ОНКВ“ при гласуването на решение да се предложи на ОС – П. да приеме предложения проект за организиране и провеждане на търг с явно наддаване за отдаване под наем на помещенията. Участвала е и в гласуването на Решение №425 от 19.01.2017г. на Общински съвет П. търгът да се организира и проведе. Видно от протокол No2/24.02.2017г., търгът е бил спечелен от „Частна детска градина "***", ООД, представлявана от Р. Гьорева. Налице е частен интерес на общинския съветник, изразяващ се в получаване на облага в полза на "свързано лице" – търговско дружество. Според забраната на чл.8 от ЗПУКИ жалбоподателката е нямала право да участва в процеса в гласуването на решения относно организирането и провеждането на търга с явно наддаване за отдаване под наем на обекта при положение, че е депозирала заявление за ползване под наем на този обект.
Решението е валидно, допустимо и правилно.
Неоснователно е оплакването в касационната жалба за необоснованост на извода на първоинстанционния административен съд за частен интерес на жалбоподателката, обусловен от подаденото от нея заявление в качеството й на управител на търговско дружество за отдаване под наем на част от имот - общинска собственост и впоследствие участие в тръжната процедура.
За да приеме, че е налице конфликт на интереси, първоинстанционният административен съд е обсъдил не само качеството на жалбоподателката на съдружник и управител на търговското дружество, но и нейните действия в качеството й на общински съветник, член на Постоянната комисия „ОСКПСК“ и председател на Постоянната комисия „ОНКВ“. Действително, тя не е участвала в комисията, провела тръжната процедура, но е участвала на 17.01.2017г. при вземане на решенията на Постоянната комисия „ОСКПСК“ и на Постоянната комисия „ОНКВ“ да се предложи на Общински съвет П. да приеме проекта да се организира и проведе търг с явно наддаване за отдаване под наем на процесните помещения. Участвала е и при приемане на решението с №425 от 19.01.2017г. на Общински съвет П. да се даде съгласие да се организира и проведе търг с явно наддаване за отдаване под наем на помещения, част от имот публична общинска собственост, намиращи се на посочения по-горе адрес, при начална тръжна цена 1846.00 лв. месечно и при срок на договора за наем – пет години. Представляваното от Р. Гьорева дружество, в което тя е била съдружник, е било единственото, подало оферта и със заповед No407/02.03.2017г. на кмета на Община П. е определено за спечелило търга. Договорът между жалбоподателката и Община П. е сключен на 16.03.2017г., а декларацията по чл.12, т.4 от ЗПУКИ е била подадена през месец май 2017г.
Интересът на жалбоподателката Гьорева е „частен“ по смисъла на чл.2, ал.2 от ЗПУКИ (отм.), защото води до облага за заемащото публична длъжност лице в качеството му на съдружник и управител на търговско дружество. По силата на чл.2, ал.1 от ЗПУКИ (отм.) дори само възможността съществуващият частен интерес да повлияе върху безпристрастното и обективно изпълнение на задълженията обуславя състояние, което е обществено укоримо и като такова не следва да бъде допускано. Наред с това в ЗПУКИ (отм.) не се поставя изискване облагата да е незаконна или да е в резултат на неправомерно упражняване на правомощия или задължения от страна на лицето, заемащо публична длъжност. За лицето, заемащо публична длъжност, е приложима забраната по чл.8 от ЗПУКИ (отм.) да участва в подготовката, обсъждането, приемането, издаването или постановяването на актове в частен интерес. Като частно лице, подало на 10.01.2017г. заявление за отдаване под наем на „ЧДГ „***“ ООД на част от имот, публична общинска собственост, жалбоподателката е следвало да се отведе от изпълнението на публичните й функции на общински съветник при вземането на решенията на 17.01.2017 и 19.01.2017г. Тя не само не е сторила това, но и не е подала изискваната декларация за частен интерес по конкретен повод.
Разпоредбата на чл.34, ал.2 от Закона за административните нарушения и наказания (ЗАНН), на която се позовава касационната жалбоподателка, е неотносима към настоящия правен спор. Оспореното решение, което е издадено на основание чл.27, ал.2 от ЗПУКИ (отм.), не е с характер на наказателно постановление. На основание чл.27, ал.1 от ЗПУКИ (отм.) КПКОНПИ се произнася с решение в двумесечен срок от откриване на административното производство, като срокът е инструктивен и не преклудира правомощието за издаване на административния акт.
Неоснователен е касационният довод за допуснато съществено нарушение на съдопроизводственото правило на чл.168, ал.1 от АПК. Първоинстанционният административен съд е извършил проверка за законосъобразността на оспорения административен акт на всички основания по чл.146. Оспорият акт е издаден от компетентен орган и в установената форма, без допуснати съществени нарушения на административнопроизводствени правила, противоречие с материалноправни разпоредби или несъответствие с целта на закона.
Като е приел, че оспореното решение на Комисията за противодействие на корупцията и за отнемане на незаконно придобитото имущество е материално законосъобразно и е отхвърлил подадената жалба като неоснователна, Административен съд София – град е постановил правилно решение. Не се установяват касационни основания за отмяна, поради което обжалваното съдебно решение следва да бъде оставено в сила.
С оглед изхода на спора в полза на КПКОНПИ следва да бъде присъдено юрисконсултско възнаграждение в размер на 100.00 лв.
По изложените съображения и на основание чл.221, ал.1 и 2 от АПК Върховният административен съд, шесто отделение,
РЕШИ:
ОСТАВЯ В СИЛА решение №67 от 4.01.2019г., постановено по адм. дело №9021 по описа за 2018г. на Административен съд София - град.
ОСЪЖДА Р. Гьорева от [населено място] да заплати на Комисията за противодействие на корупцията и за отнемане на незаконно придобитото имущество юрисконсултско възнаграждение в размер 100.00 лв.
РЕШЕНИЕТО е окончателно и не подлежи на обжалване.

